
Migrén: a PACAP és a kinurénsav kapcsolata

A korábbi évek migrén kutatásai, illetve saját állatkísérletes és klinikai adataink arra utalnak, hogy a hypophysis adenilát cikláz-aktiváló polipeptidnek (PACAP) meghatározó szerepe lehet a trigeminovascularis rendszer (TR) aktiválásában csakúgy, mint a glutamáterg neurotranszmissziónak, melyet az NMDA-receptor antagonista, kinurénsav-analógokkal végzett állatkísérletes adatok igazolnak.
Célunk egy, az alapvegyületnél hatékonyabb, kinurénsav-származékkal történő előkezelés során a PACAP-38 immunoreaktivitásának (IR) vizsgálata a patkány aktivált TR-ében. Ennek eléréséhez altatott, felnőtt, hím SPRD patkányokban a TR-t az egyik oldali Gasser-dúc (TRG) elektromos ingerlésével aktiváltuk (30 perc, 1mA, 10 Hz). A stimuláció előtt 30 perccel az állatokat a kinurénsav-analóg fiziológiás oldatával kezeltük (i.v.). Az aktiváció után 180 perccel az állatok vena cava cranialisaból vérmintát gyűjtöttünk, majd transcardialis perfúziót követően kipreparáltuk az agytörzsi caudalis trigeminalis magvat (TNC) és a TRG-ket. A véralvadásgátlóval és proteáz inhibitorral kezelt vérmintákat lecentrifugáltuk (4°C), végül a plazma és idegszövet mintákat -80°C-on tároltuk a PACAP-38-IR radioimmunoassay-el történő meghatározásáig.
A TRG elektromos ingerlése következtében a TNC-ben és a stimulált ganglionban jelentősen megemelkedett a PACAP-38 koncentrációja, melyet a kinurénsav-analóggal történő előkezelés kivédett. A vérplazmában és az ellenoldali trigeminalis dúcban számottevő PACAP-38-IR-változást nem detektáltunk.
Eredményeink alapján feltételezzük, hogy a TR aktivációja következtében az elsődleges érző neuronok perifériás és centrális terminálisaiból nagy mennyiségű PACAP-38 szabadul fel, mely kifejti vazodilatatív, szenzitizáló és hízósejt degranuláló hatását. A kinurénsav-származék képes ezt részben meggátolni, melyet számos, a PACAP- és NMDA-receptorok kapcsoltságát leíró irodalmi adattal támaszthatunk alá. A jövőben a PACAP egy potenciális migrén biomarker lehet, továbbá a kinurénsav-analógok fejlesztése terápiás felhasználására adhat lehetőséget.



